Azken zirriborroa

CAMARA DE

COMPTOS

DE NAVARRA

NAFARROAKO

KONTUEN

GANBERA

Antsoaingo Udalaren 2022ko langileria, kontratazio publikoa eta dirulaguntzak

2024ko otsaila

Aurkibidea

[I. Introducción 3](#_Toc158120922)

[II. Objetivos y alcance de la fiscalización 4](#_Toc158120923)

[III. Opinión 5](#_Toc158120924)

[IV. Fundamento de la opinión con salvedades 6](#_Toc158120925)

[V. Cuestiones claves de auditoria 7](#_Toc158120926)

[VI. Responsabilidad del Ayuntamiento de Ansoáin 8](#_Toc158120927)

[VII. Responsabilidad de la Cámara de Comptos de Navarra 9](#_Toc158120928)

[VIII. Recomendaciones más relevantes 10](#_Toc158120929)

[APÉNDICE 11](#_Toc158120930)

[Apéndice 1. El Ayuntamiento de Ansoáin 11](#_Toc158120931)

[Apéndice 2. Marco regulador 13](#_Toc158120932)

[Apéndice 3. Observaciones y hallazgos adicionales de la fiscalización de cumplimiento 14](#_Toc158120933)

[3.1 Personal 14](#_Toc158120934)

[3.2 Contratación administrativa 17](#_Toc158120935)

[3.3 Gastos de transferencias 20](#_Toc158120936)

[3.4. Fondos Next Generation 22](#_Toc158120937)

Alegaciones formuladas al informe provisional

Contestación de la Cámara de Comptos a las alegaciones presentadas al informe provisional

 I. Sarrera

Kontuen Ganberak, abenduaren 20ko 19/1984 Foru Legeari eta 2023ko bere jarduketa-programari jarraikiz, langileen, kontratazio publikoaren eta dirulaguntzen arloan Antsoaingo Udalari 2022ko ekitaldian aplikatzekoa zaion legeria betetzearen fiskalizazioa egin du.

 Landa-lana 2023ko urrian eta azaroan egin zuen auditoria-teknikariz eta auditore batez osatutako lantalde batek, Kontuen Ganberako zerbitzu juridiko, informatiko eta administratiboen laguntzarekin.

Jardun honen emaitzak Antsoaingo alkateari jakinarazi zitzaizkion, kasua izan ezkero egokitzat jotzen zituen alegazioak aurkez zitzan, Nafarroako Kontuen Ganbera arautzen duen 19/1984 Foru Legearen 11.2 artikuluan ezarritakoari jarraituz. Ezarritako epea igarota, alegazioak aurkeztu egin ditu Antsoaingo alkateak. Alegazio horiek txostenean txertatu dira, Ganbera honek emandako erantzunarekin batera.

Eskerrak ematen dizkiegu Antsoaingo Udaleko langileei, lan hau egiteko eman diguten laguntzarengatik.

Txosten honetako datu ekonomiko guztiak eurotan eman dira, biribilduta, zentimorik ez agertzeko. Emandako datuek eta ehunekoek beti adierazten dute balio zehatz bakoitza biribilduta, eta ez biribildutako datuen batura.

II. Fiskalizazioaren helburuak eta norainokoa

Gure lanaren helburua da iritzia ematea ea honako gai hauei dagokienez Antsoaingo Udalak 2022ko ekitaldian zehar egindako jarduerak bat datozen, alderdi esanguratsu guztietan, aplikatzekoa den arau-esparruarekin:

* Langileria: alderdi orokorrak, nominetako ordainsariak aztertzea eta enplegu publikoa egonkortzeko prozesua berrikustea.
* Kontratazio publikoa: munta txikiko araubideko kontratazioa eta kontratu egokirik gabeko prestazioak.
* Zuzeneko emakidaren araubidezko dirulaguntzak.

Era berean, zenbatu egin ditugu Next Generation Funtsetatik jasotako dirulaguntzak eta horiekin finantzaturiko gastuak, oinarri harturik Udalak helarazi dizkigun datuak.

 Fiskalizazioaren norainokoak barne hartzen ditu txosten honen 3. gehigarrian aipatzen diren laginetan berrikusitako eragiketak.

Gure lanaren norainokoak ez du barne hartzen Idakirolak SL udal-sozietate publikoa.

Fiskalizazioaren denbora-norainokoa 2022ko ekitaldiari dagokio, baina beste ekitaldi batzuei buruzko egiaztapenak ere egin dira, beharrezkoak direnak ezarritako helburuak hobeki lortzeko.

III. Iritzia

Nafarroako Kontuen Ganberak, abenduaren 20ko 19/1984 Foru Legeak esleitzen dizkion eskumenak erabiliz, fiskalizazioa egin du, Antsoaingo Udalak 2022ko ekitaldian langileria, kontratazio administratiboa eta dirulaguntzak direla-eta legeria betetzeari buruzkoa.

Gure ustez, eta gure lanaren norainokoa aintzat hartuta, eta alde batera utzirik gure txostenaren “Iritziaren oinarria, salbuespenekin” atalean azaldutako aferaren efektuak, langileen, kontratazioaren eta dirulaguntzen arloan Antsoaingo Udalaren 2022ko ekitaldiari dagozkion jarduera aztertuak bat datoz, alderdi esanguratsu guztietan, funts publikoen kudeaketari aplikatzekoa zaion araudiarekin.

IV. Iritziaren oinarria, salbuespenekin

Kontratazio administratiboari dagokionez, honako salbuespen hau adierazi behar dugu:

* Munta txikiko kontratuen araubide bereziaren bidez izapidetu dira 342.637 euroko zenbatekoa egiten duten prestazioak, 11 hornitzailerekin, txosten honen 3.2 gehigarrian zehazturiko zerbitzu eta hornidurak direla-eta. Horiek baina, beren balio zenbatetsiari zegokion prozeduraren bidez lizitatuak izan beharko ziratekeen.

Egin dugun fiskalizazioa kanpo-kontroleko erakunde publikoen funtsezko fiskalizazio-printzipioei jarraitzen zaie; eta, zehazkiago, ISSAI-ES 400 arauari, zeina legeriaren betetzeari buruzko fiskalizazioei buruzkoa baita. Halaber jarraitzen zaie kanpo-kontroleko organoen fiskalizazio-gida praktikoei. Arau horien indarrez dugun erantzukizuna aurrerago deskribatzen da, txosteneko “Kontuen Ganberaren erantzukizunak” atalean hain zuzen ere.

Entitate fiskalizatuarekiko independenteak gara, hala behartzen dute-eta legeriaren betetzeari buruzko gure fiskalizazioari aplikatzekoak zaizkion eskakizun etikoek eta independentzia babestekoek, bai eta fiskalizazio publikoko jarduerari buruzko araudiak ere.

Gure ustez, lortu dugun auditoria-ebidentziak behar adinako eta behar bezalako oinarria ematen du gure legezkotasun-fiskalizaziozko iritzia salbuespenekin adierazteko.

V. Auditoretzako gai giltzarriak

Auditoretzako gai giltzarriak dira gure iritzi profesionalaren arabera munta handiena izan dutenak aztertutako aldiari dagokionez legeriaren betetzeaz egin dugun fiskalizazioan. Auzi horiek multzoan jorratu ditugu, legezkotasunari buruz egin dugun auditoretzaren testuinguruan eta gure iritziaren taxuketan; eta ez dugu horiei buruzko iritzirik bereiz azaltzen.

Txosten honetako “Iritziaren oinarria, salbuespenekin” atalean azaldutako zertzeladak salbu, ez dugu gure fiskalizazioan funtsezkotzat jotako inolako gorabeheraren berririk ematen.

VI. Antsoaingo Udalaren erantzukizuna

Antsoaingo Udalaren Idazkaritzak eta Kontu-hartzailetzak bermatu behar dute fiskalizatutako arloetako jarduerak bat datozela aplikatu beharreko araudiarekin.

Era berean, Udalaren erantzukizuna da beharrezkotzat jotzen dituen barne-kontroleko sistemak ezartzea, bermatuko dutenak egindako jardueran ez dagoela ezer legez kanpokorik.

VII. Nafarroako Kontuen Ganberaren erantzukizuna

Gure helburuak honako hauek dira: arrazoizko segurtasun bat lortzea fiskalizatutako gaietan Udalak 2022ko ekitaldian egindako jarduerak ez-betetze esanguratsurik gabekoak izateaz, eta betetzeari buruzko fiskalizazio-txosten bat egitea, gure iritzia jasotzen duena.

Arrazoizko ziurtasuna ziurtasun maila handia da, baina horrek ez du bermatzen fiskalizazio publikoaren jarduerari buruzko araudiari jarraikiz egindako fiskalizazio batek beti harrapatuko duenik muntazko ez-betetze bat, halakorik egonez gero. Ez-betetzeak iruzur edo akatsen ondorio izan daitezke, eta materialtzat jotzen dira Kontuen Ganbera honen irizpideak aplikatuta.

Kanpo kontroleko organoen fiskalizazio-jarduerari buruzko araudiari jarraituz eginiko fiskalizazio baten atal gisa, gure irizpide profesionala aplikatzen dugu, eta eszeptizismo profesionaleko jarrerari eusten diogu auditoretza osoan zehar. Gainera:

* Iruzur edo akatsen ondoriozko ez-betetze muntadunetarako arriskuak identifikatu eta baloratzen ditugu, auditoretza-prozedurak diseinatzen eta aplikatzen ditugu arrisku horiei erantzuteko, eta gure iritziari oinarria emateko auditoretza-ebidentzia nahikoa eta egokia lortzen dugu. Ez-betetze esanguratsu bat iruzurraren ondoriozkoa denean, hori ez detektatzearen arriskua handiagoa da errorearen ondoriozkoa denean baino; izan ere, iruzurraren osagai izan daitezke kolusioa, faltsutzea, berariazko omisioak, apropos eginiko adierazpen okerrak edo barne-kontrolari itzuri nahia.
* Fiskalizaziorako muntazkoa den ezagutza lortzen dugu barne-kontroletik, inguruabarren arabera egokiak diren auditoretza-prozedurak taxutze aldera, eta ez, ordea, entitatearen barne-kontrolaren eraginkortasunari buruzko iritzirik emate aldera.
* Ebaluatzen dugu prozedurak egokiak diren, bai eta kudeaketa-organoak emandako informazioaren arrazoizkotasuna ere.

Entitatearen gobernu-organoarekin harremanetan aritzen gara gai hauen inguruan, besteak beste: planifikatutako auditoretza-proben norainokoa eta haiek egiteko unea, fiskalizazioaren aurkikunde adierazgarriak, bai eta fiskalizazioan zehar identifikatzen ahal dugun barne-kontroleko edozein akats muntadun ere. Entitatearen gobernu-organoari jakinarazi zaizkion gorabeheren artean, zehazten dugu zein izan diren legezkotasun-fiskalizazioan munta handienekoak eta, horrenbestez, auditoretzako gai giltzarri direnak.

VIII. Gomendio garrantzitsuenak

Langileriari, kontratazioari eta dirulaguntzei buruz eginiko betetze-fiskalizazioko lanaren emaitza gisa, Ganbera honek gomendatzen du:

*Lizitazio-prozedura egokia izapidetzea, beharrizan errepikakorrei erantzuteaz gain balio zenbatetsia munta txikiko araubidezko kontratuetarako ezarritako mugak baino handiagoa duten prestazioetarakoak diren kontratuetarako.*

 Beste gomendio batzuk jaso ditugu 3. gehigarrian, beste ohar batzuei eta fiskalizazioaren beste aurkikuntza batzuei buruzkoan.

Txosten hau jaulkitzen da, indarrean dagoen araudiak ezartzen dituen izapideak bete ondoren, lan honen arduradun Asunción Olaechea Estanga auditoreak proposatuta.

Iruñean, 2024ko otsailaren 9an

Nafarroako Kontuen Ganberako lehendakaria: Ignacio Cabeza del Salvador

GEHIGARRIA:

1. gehigarria. Antsoaingo Udala

Antsoaingo udalerria Iruñeko merindadean dago, eta Iruñerriaren eskualde geografikoan dago. 1,93 km2-ko azalera du, eta 10.588 biztanle zeuzkan 2022ko urtarrilaren 1ean.

Udal antolamendua, besteak beste, honako organo hauek osatzen dute: Osoko Bilkurak (17 kide), Tokiko Gobernu Batzarrak, eta Alkatetzak. Lau batzorde eratu dira.

Udalak ez du zerbitzu publikoak kudeatzeko erakunde autonomorik atondu.

2017an, udalak Idakirolak SL enpresa publikoa eratu zuen, Antsoaingo kirol-instalazioak eta Espazio Eszenikoa kudeatzeko zerbitzuak emateko.

2022ko ekitaldia ixtean, honako hauek ziren Udalaren diru- eta langile-datu nagusiak:

* Administrazioaren sektore publikoa:

|  |  |  |  |
| --- | --- | --- | --- |
| Entitatea | Eskubide aitortuak | Betebehar aitortuak  | Langileak, 2022-12-31n |
| Udala | 9.920.444 | 10.554.029 | 104 \* |

\*Kontu-hartzailetzaren txosteneko datua.

* Idakirolak SL sozietate publikoa:

|  |  |  |  |  |  |  |
| --- | --- | --- | --- | --- | --- | --- |
| Sozietate publikoa | Negozio-kopuru garbia | Ekitaldiko emaitza | Udalaren dirulaguntza  | Epe luzeko zorpetzea | Ondare garbia | Langileak, 2022-12-31n |
| Idakirolak | 541.184 | 2.756 | 0 | 0 | 8.153 | 9,58 |

Idakirolak udal-sozietate publikoaren 2022ko ekitaldiko kontuak ikuskatuta daude, eta finantza-auditoretzako iritzia aldekoa da.

Udalak honako mankomunitate hauetan hartzen du parte:

a) Iruñerriko Mankomunitatea: haren bidez ematen ditu uraren ziklo integralaren zerbitzua, hiri-hondakin solidoen bilketa eta tratamendua, eskualdeko hiri-garraioa eta eskualdeko taxi-zerbitzua. Mankomunitateari eskualde-garraiorako egin zaion transferentzia 268.533 eurokoa izan da 2022an.

b) Antsoain, Berriobeiti, Berriozar, Itza eta Txulapaingo udaletako Oinarrizko Gizarte Zerbitzuen Mankomunitatean parte hartzen du. Horren bidez emaniko zerbitzuak dira etxez etxeko laguntza, drogamenpekotasun-programa, gizarte-abegia eta -orientazioa, gizarteratze eta laneratzea, haurtzaroa eta familia, enplegu sozial babestua eta etorkin diren herritarrekiko ekintzak. Mankomunitate horri egin zaion transferentzia 229.660 eurokoa izan da 2022an.

Honako hauek dira Udalak ematen dituen zerbitzuak eta horiek emateko modua:

|  |  |  |  |
| --- | --- | --- | --- |
| Zerbitzua | Zuzeneko kudeaketa | Zeharkako kudeaketa | Mankomunitatea |
| Udala | Enpresa publikoa | Zerbitzu-kontratua |
| Argiteria publikoa  | X |  |  |  |
| Bilketa eta tratamendua Hiri-hondakinak |  |  |  | X |
| Kale-garbiketa |  |  | X |  |
| Uraren ziklo integrala |  |  |  | X |
| Estolderia |  |  |  | X |
| Parke publikoa | X |  |  |  |
| Liburutegia-ludoteka | X |  |  |  |
| Gizarte zerbitzuak |  |  |  | X |
| Kirol instalazioak | X | X |  |  |
| Bidaiarientzako hiri barruko garraio kolektiboa |  |  |  | X |
| Hirigintza | X |  |  |  |
| Udaltzaingoa | X |  |  |  |
| Ingurumena | X |  |  |  |
| Kulturaren sustapena eta kultur ekipamenduak | X |  |  |  |
| Ikastetxe publikoak mantentzea  | X |  |  |  |
| Berdintasunaren sustapena | X |  |  |  |
| Merkataritza ibiltaria  | X |  |  |  |
| 0-3 urtekoen ikastetxeak | X |  |  |  |
| Musika Eskola |  |  | X |  |
| Haur- eta gazte-alorreko esku-hartze sozio-komunitarioa |  |  | X |  |
| Udal eraikinen garbiketa | X |  |  |  |
| Ikastetxe publikoak mantentzea | X |  |  |  |

2. gehigarria. Arau-esparrua

Udalari aplikatzekoa zaion arau-esparru nagusia honako hau da:

*Estatuko araudia*

* 7/1985 Legea, apirilaren 2koa, Toki Araubidearen Oinarriak arautzen dituena.
* 38/2003 Lege Orokorra, azaroaren 17koa, Dirulaguntzei buruzkoa.
* 20/2021 Legea, abenduaren 28koa, Enplegu publikoan behin-behinekotasuna murrizteko presako neurriei buruzkoa.

*Foru araudia eta tokikoa*

* 6/1990 Foru Legea, uztailaren 2koa, Nafarroako Toki Administrazioari buruzkoa.
* 2/1995 Foru Legea, martxoaren 10ekoa, Nafarroako Toki Ogasunei buruzkoa.
* 2/2018 Foru Legea, apirilaren 13koa, Kontratu Publikoei buruzkoa.
* 19/2022 Foru Legea, uztailaren 1ekoa, 20/2021 Legetik eratorritako egonkortze prozesuak egiteko neurriei buruzkoa.
* 251/1993 Legegintzako Foru Dekretua, abuztuaren 30ekoa, Nafarroako Administrazio Publikoen zerbitzuko Langileen Estatutuaren testu bategina onesten duena, bai eta hura garatzeko xedapenak ere.
* Aurrekontua betearazteko oinarriak.
* Ordenantzak.

3. gehigarria. Betetzearen fiskalizazioko beste ohar eta aurkikuntza batzuk

Egindako fiskalizazioaren atal gisa, ondoren ohar eta iruzkin batzuk gehitu ditugu, bai eta fiskalizazio-txosten honen hartzaile eta erabiltzaileentzat Ganbera honen ustez interesgarri gerta daitekeen informazio gehigarri zenbait ere.

Orobat gehitu ditugu Udalaren kudeaketa ekonomiko-administratiboa hobetzeari begira Ganbera honen ustez beharrezkoak diren gomendioak.

3.1. Langileak

Udalaren langile-gastuak 5,16 milioi eurokoak izan ziren, eta ekitaldian sortutako gastu guztien % 49 egin zuten.

Honako taula honetan ematen da gastu horren xehakapena:

|  |  |  |
| --- | --- | --- |
| Kontzeptu ekonomikoa |  | Aitortutako betebeharrak (2022) |
| Udalkideen ordainsariak |  | 121.825 |
| Behin-behineko langileen ordainsariak |  | 86.461 |
| Funtzionarioen oinarrizko ordainsariak |  | 1.750.024 |
| Funtzionarioen ordainsari osagarriak |  | 747.172 |
| Lan-kontratudun finkoen ordainsariak |  | 162.592 |
| Aldi baterako lan-kontratudunen ordainsariak |  | 518.871 |
| Enplegu-sustapeneko langileen ordainsariak |  | 46.153 |
| Gizarte-kuotak |  | 1.683.233 |
| Langileen prestakuntza |  | 38.776 |
| Guztira |  | 5.155.107 |

*Plantilla organikoa*

Udalaren 2022rako plantilla organikoari 2021eko azaroaren 30ean eman zitzaion hasierako onespena, eta 2021eko abenduaren 20ko Nafarroako Aldizkari Ofizialean (NAO, aurrerantzean) argitaratu zen. Landa-lana egin zenean onetsita zeuden lau aldaketak aintzat harturik, 2022ko plantillak 98 lanpostu jasotzen ditu, honako sailkapen hau daukatenak:

|  |  |
| --- | --- |
| Sailkapena | Lanpostuak |
| Behin-behineko langileak | 2 |
| Funtzionarioak | 66 |
| Lan-kontratudunak | 30 |
| Guztira | 98 |

Plantillako lanpostuetatik, ehuneko 67 funtzionarioak dira; ehuneko 31, lan-erregimenekoak; eta gainerakoak, behin-behineko langileak.

Honako hau zen lanpostuen egoera 2022ko abenduaren 31n:

|  |  |
| --- | --- |
| Langileria | 2022 |
| **Plantillako lanpostuak** | **98** |
| Beteta | 55 |
| Hutsik | 43 |
| Lanpostu hutsak lanpostu guztien gainean (%) | 44 |
| Bete diren lanpostu hutsak | 36 |
| Bete diren lanpostu hutsak (%) | 84 |
| Bete gabeko lanpostu hutsak | 7 |
| Bete gabeko lanpostu hutsak (%) | 16 |

2022an, plantillako lanpostu guztien ehuneko 44 hutsik zeuden; horietatik, ehuneko 84 aldi baterako zeuden beteta, eta gainerakoak, ehuneko 16, artean bete gabe.

Datu horien arabera, 2022an, langileen behin-behinekotasunaren indizea, aldi baterako betetako lanpostu hutsen eta modu finkoan edo behin-behinean betetako lanpostu guztien arteko zatidura gisa kalkulatuta, ehuneko 40koa litzateke.

2023ko otsailaren 13an, 2022ko abenduaren 31ko langile-zerrenda argitaratu zen.

*Enplegu publikoaren egonkortzea*

Enplegu publikoaren egonkortze prozesua aztertu dugu aintzat harturik zer betekizun eta epe ezartzen diren uztailaren 1eko 19/2022 Foru Legean, Enplegu publikoaren behin-behinekotasuna murrizteko premiazko neurriei buruzko abenduaren 28ko 20/2021 Legetik eratorritako egonkortze prozesuak egiteko neurriei buruzkoan.

Osoko Bilkurak 2022ko urriaren 26an erabaki zuen partzialki atxikitzea aipatu uztailaren 1eko 19/2022 Foru Legearen II. tituluaren aplikazioari.

Honako alderdi hauek nabarmendu behar ditugu:

* Tokiko Gobernu Batzarrak, 2022ko apirilaren 28an, aldi baterako enplegua egonkortzeko 20 lanpostuko enplegu-eskaintza publiko bat (EEP, aurrerantzean) onetsi zuen, 2022ko maiatzaren 12ko NAOn argitaratua, EEPa onesteko eta argitaratzeko epe aurreikusiaren barrenean, 2022ko ekainaren 1era artekoa izaki.
* EEParen 20 lanpostu horietatik, 18 sartuta daude merezimendu-lehiaketako hautaketa-sisteman, eta bi, oposizio-lehiaketako sisteman.
* Lagin batean egiaztatu dugu ezen EEPan sartuta dauden lanpostuek bete egiten dituztela ezarritako baldintzak, eta lanpostua betetzeko modua araudiaren araberakoa dela.
* Lanpostu horiek guztiak betetzeko deialdiak 2022ko abenduaren 12ko eta 19ko NAOn argitaratu ziren, araudiarekin bat, zeinak epemugatzat ezartzen baitzuen 2022ko abenduaren 31.
* Txosten hau egin den garaian, deituriko lanpostuak honako egoera hauetan daude:

|  |  |  |  |  |  |
| --- | --- | --- | --- | --- | --- |
| Hautatze-sistema |  | Deialdia amaituta | Aribidean | Hasteko zain  | Deitutako lanpostuak, guztira |
| Merezimendu-lehiaketa |  | 6 | 11 | 1 | 18 |
| Oposizio-lehiaketa |  | 1 | 1 |  | 2 |
| Lanpostuak, guztira |  | 7 | 12 | 1 | 20 |

Hautapen-prozesu horiek 2024ko abenduaren 31 baino lehen ebatzi beharko dira, data horretarako bete behar baita legez aurreikusitako helburua; hots, aldi baterako kontratuak egiturazko lanpostuen ehuneko 8ra murriztea.

*Langile-gastuaren egiaztapenak*

2022an, Udaleko funtzionarioen eta kontratu administratibodunen enplegu-baldintzak araututa zeuden 2009-2012 eperako onetsitako "Antsoaingo Udalaren eta haren Patronatuen funtzionarioen enplegu-baldintzei buruzko akordioa" zeritzonean. Akordio hori, bertan jasotzen den bezala, automatikoki luzatzen da beste bat sinatu arte. 2023ko urriaren 31n argitaratu zen NAOn "Akordio edo Itun Mistoa, Antsoaingo Udaleko funtzionario, administrazio-kontratudun langile eta lan-kontratudun langileentzakoa"

2022ko urriko nominako ordainsari-kontzeptuen lagin bat aztertu dugu, hilabete horretan ordaindutako lansarien ehuneko 65 hartzen duena, 77 langilerenak. Honako hauek izan dira berrikusitako ordainsariak eta haien zenbatekoak:

|  |  |
| --- | --- |
| Kontzeptua | Zenbatekoa |
| Mailaren hasierako soldata | 90.709 |
| Gradua | 14.401 |
| Antzinatasuna | 3.132 |
| Lanpostuko osagarria | 25.719 |
| Mailako osagarria | 6.969 |
| Berariazko osagarria | 9.986 |
| Arrisku bereziko osagarria | 1.639 |
| Lanaldiaren luzapeneko osagarria | 120 |
| Arduraldi esklusiboko osagarria | 3.528 |
| Txandakako lanaldiaren osagarria | 588 |
| Guztira | 156.791 |

Ikusi dugunez, ordaindutako ordainsari-kontzeptuak dira plantillan sarturik dauden lanpostuetarako aurreikusitakoak; eta, antzinatasun eta graduaren kasuan, zerbitzu-aitorpenaren datari dagozkionak.

3.2 Administrazio-kontratazioa

2022ko ekitaldiko ondasun eta zerbitzuengatiko gastu arruntak 3,71 milioikoak izan ziren, eta gastu guztien ehuneko 35 egiten dute.

Honako koadro honetan agertzen ditugu haiek, atal ekonomikoka xehakaturik:

|  |  |
| --- | --- |
|  Kontzeptu ekonomikoa | Aitortutako betebeharrak (2022) |
| Ibilgetu materialaren errentamenduak | 25.622 |
| Konponketak, mantentze-lana eta kontserbazioa | 294.867 |
| Materiala, hornidurak eta bestelakoak | 3.387.168 |
| Zerbitzuaren ondoriozko kalte-ordainak  | 196 |
| Argitalpen-gastuak | 5.056 |
| Ondasun eta zerbitzuetako gastu arruntak, guztira | 3.712.909 |

2022ko ekitaldian egindako inbertsioek 985.367 euro egin zuten. Ekitaldian aitortutako betebeharren guztizkoaren ehuneko bederatzi egiten dute. Hona horien xehakapena, kontzeptu ekonomikoka:

|  |  |
| --- | --- |
| Kontzeptu ekonomikoa | Aitortutako betebeharrak (2022) |
| Hiri altzariak | 50.312 |
| Eraikinak eta bestelako eraikuntzak | 725.353 |
| Makineria | 99.732 |
| Garraio-elementuak | 57.354 |
| Altzariak | 12.949 |
| Informazio-prozesuetarako ekipamenduak | 37.586 |
| Beste inbertsio batzuk (kilikiak konpontzea) | 2.081 |
| Inbertsioak, guztira | 985.367 |

Gure lanaren nondik norakoa izan da zerbitzu-emateak, hornidurak eta munta txikiko kontratu gisa izapideturiko obrak aztertzea, bai eta kontratu mugaeguneratuak zeuzkaten prestazioak ere, gastu arrunten kapituluan ondasun eta zerbitzu gisa kontabilizatuak, eta halaber inbertsioen kapituluan.

Honako koadro hauetan erakusten ditugu bi kapitulu horietako gastuen guztizkoa, horiek zenbat hornitzaileri dagozkien, eta horien xehakapena, irizpide harturik ea munta txikiko kontratuentzako araubide bereziaz bestelako lizitazio-prozedura bat egin ote zen haientzat. Berrikusitako laginaren berri ere ematen dugu.

|  |  |  |  |  |
| --- | --- | --- | --- | --- |
| Gastu arruntak, ondasunetan eta zerbitzuetanZenbatekoa | Zenbat hornitzaile | Gastua, guztira  | Gastu berrikusia | Hornitzaile-kopurua  |
| 15.000 euro gehi BEZa baino gehiago | 20 | 2.844.247 | 1.239.622 | 14 |
| 3.750 euro eta 15.000 euro artean (gehi BEZa) | 51 | 436.690 | 83.395 | 8 |
| 3.750 euro gehi BEZa baino gutxiago | 444 | 431.972 | 8.229 | 2 |
| Guztira | 515 | 3.712.909 | 1.331.246 | 24 |
| Lizitazio-prozedura duten prestazioak | 6 | 1.604.625 |  |  |
| Araubide bereziko prestazioak munta txikiko kontratuetarako  | 509 | 2.108.284 | 1.331.246 | 24 |
| Guztira | 515 | 3.712.909 | 1.331.246 | 24 |

Berrikusi dugun lagina 24 hornitzaileri dagozkien ondasun eta zerbitzuetako gastu arrunten ehuneko 36koa da. Kapituluko hornitzaile guztien ehuneko bost egiten dute.

|  |  |  |  |  |
| --- | --- | --- | --- | --- |
| InbertsioakZenbatekoa | Kontratista-kop. | Gastua, guztira  | Gastu berrikusia | Kontratista-kop.  |
| 40.000 euro gehi BEZa baino gehiago | 6 | 693.210 | 127.296 | 2 |
| 15.000 euro eta 40.000 euro artean (gehi BEZa) | 3 | 87.436 | 87.436 | 3 |
| 15.000 euro gehi BEZa baino gutxiago | 49 | 204.721 | 0 |  |
| Guztira | 58 | 985.367 | 214.732 | 5 |
| Lizitazio-prozedura duten prestazioak | 4 | 565.914 |  |  |
| Araubide bereziko prestazioak munta txikiko kontratuetarako | 54 | 419.453 | 214.732 | 5 |
| Guztira | 58 | 985.367 | 214.732 | 5 |

Hautatu dugun laginak 214.733 euroko zenbatekoa dauka, eta bost hornitzailerena da. Inbertsioei buruzkoa den 6. kapituluan aitorturiko betebeharren ehuneko 22 egiten dute, eta kapitulu horretako hornitzaile guztien ehuneko lau.

*Munta txikiko kontratazioa*

2022ko lehen hiruhilekoan, Antsoaingo Udalak epe horretako munta txikiko kontratuak argitaratu zituen Nafarroako Kontratazioaren Atarian. Urte-amaieran gauza bera egin zuen gainerako hiruhilekoei zegozkien munta txikiko kontratuekin.

Berrikusitako laginean, ikusi dugu munta txikiko kontratuen araubide bereziari jarraikiz izapidetu direla Kontratu Publikoei buruzko apirilaren 13ko 2/2018 Foru Legean ezarritako mugak baino gehiagoko balio zenbatetsia zeukaten zerbitzu eta hornidurak, zeinak honako hauei baitagozkie:

|  |  |  |
| --- | --- | --- |
| Xedea  |  | 2022an ordaindutako gastua |
| Haur eta gazteen esku-hartze soziokomun. programen kudeaketa  |  | 117.275 |
| Azken errekurtsoko elektrizitate-hornidura |  | 108.157 |
| Produktu kimikoak eta kloroa |  | 22.900 |
| Festa-karpak alokatzea |  | 21.583 |
| Komunikazio instituzionaleko zerbitzuak |  | 16.069 |
| Garbigaiak |  | 13.820 |
| Udal-informazio aldizkaria eta kultur agenda diseinatu eta inprimatzea |  | 13.185 |
| Desinfektatzea eta arratoi-hiltzea  |  | 10.016 |
| Eraikinetako hotz- eta bero-instalazioen mantentzea |  |  7.458 |
| Haur-parkeen mantentzea |  | 7.334 |
| Suteen aurkako sistemaren mantentzea |  | 4.840 |
| Guztira |  | 342.637 |

2023an lizitatu ziren haur eta gazteen alorreko esku-hartze soziokomunitarioko programa, komunikazio instituzionaleko zerbitzua eta udal-informazio aldizkariaren nahiz kultur agendaren diseinatze eta inprimatzea.

Inbertsioei dagokienez, berrikusitako laginean egiaztatu dugu munta txikiko kontratuen araubide bereziaren bitartezko izapidetzea egokia dela.

Idakirolak SL sozietate publikoak kudeatzen ditu kirol-jarduerak, baina udala da kirol-instalazio eta igerilekuetarako hornidura, zerbitzu eta obretarako kontratazio guztiak egiten dituena.[[1]](#footnote-1)

Azken urteotako prezio-gorakadak ekarri du gastu asko egotea, halakoak non 81. artikuluko muga orain arte gainditu ez baina orain bai, gainditu egiten baitute; hori horrela, gastu horiek guztiak batu egin zaizkie jadanik egon bazeuden eta aginduzko lizitazioa zeukaten gastuei.1

Argindarrari dagokionez, Antsoaingo Udalak, lizitazio-prozesurako, kanpoko energia-aholkularitza baten zerbitzuak kontratatu zituen; elektrizitate-gastuaren parte handi bat lizitatu zuen, eta lizitatu gabeko gainerako kontratuei zegokienez, prezioen eta kontratazio-baldintzen alderaketa bat egin zuen, hornitze-enpresa desberdinen artekoa. 1

*Kontratu-euskarri egokirik gabeko prestazioak*

Udalak helarazitako informazioaren arabera, 2022an 15.609 euro ordaindu ziren, mugaeguneraturiko kontratu honetakoak ziren zerbitzu-emateengatik:

|  |  |  |  |  |
| --- | --- | --- | --- | --- |
| Kontratuaren xedea | 2022an ordaindutako gastua | Gastu metatuakontratua amaitu zenetik 2022/12/31ra arte |  | Kontratuaren amaiera-data  |
| Gizarte-zerbitzuen eta ikastetxeko aldagelen garbiketa | 15.609 | 20.812 |  | 2021/08/31 |

Landa-lanaren datan, Udala aurreko koadroan zehaztu den garbiketa-kontratuaren lizitaziorako pleguak ari da idazten.

*Gure konklusioak aintzat harturik, gomendatzen dugu kontratazio administratiboko prozeduretan denbora-plangintza egokia ezar dadila, kontratuen gehieneko indarraldia gainditu ez dadin.*

3.3 Transferentzia-gastuak

2022an, transferentzia-gastuak 676.644 eurokoak izan ziren; kopuru horrek gastu guztien ehuneko sei egiten du. Hona horien xehakapena, kontzeptu ekonomikoka:

|  |  |
| --- | --- |
| Kontzeptu ekonomikoa | Transferentzia arruntak |
| Haur-eskolak. Modulua | 5.667 |
| Mankomunitateak | 498.193 |
| Etxebizitzak eta Eraikinak Zaharberritzeko Bulegoa | 16.533 |
| Irabazi asmorik gabeko entitateak | 151.361 |
| Nafarroako Udal eta Kontzejuen Federazioa, Nafarroako Toki Entitateen Sarea | 4.890 |
| Guztira | 676.644 |

Ez da kapital-transferentziarik eman.

2022an, udalak ez zeukan dirulaguntza-plan estrategikorik (DPE). Dena den, Udalaren osoko bilkurak, 2023ko otsailaren 22an, 2023-2024 eperako DPEa onetsi zuen.

Udalak 2008an onetsitako ordenantza bat badauka, honakoetarako dirulaguntzak arautzen dituena: kultura, hezkuntza, kirola, gazteria, laguntza, giza laguntza eta gizarte laguntza.

*Zuzeneko ematearen araubidezko dirulaguntzak*

Udalaren informazioaren arabera, 87.865 euro eman zizkien dirulaguntzetan, zuzeneko ematearen araubidearen bidez, 11 onuraduni, jarraian zehazten denaren arabera:

|  |  |  |
| --- | --- | --- |
| Onuraduna | Behin betiko kreditua | Gastua (2022) |
| Gazte Berriak futbol-kluba | 25.000 | 25.000 |
| Gazte Berriak saskibaloi-kluba | 15.000 | 14.263 |
| Ezkaba Ikastetxe publikoa | 11.300 | 11.300 |
| Cáritas | 10.000 | 10.000 |
| Gure Gunea txosna-elkartea | 7.500 | 7.500 |
| Erraldoien eta Buruhandien Konpartsa | 3.000 | 2.880 |
| Antsoain Kultur Koordinakundea (Olentzero) | 6.000 | 2.456 |
| Erregeen Desfilea elkartea | 6.000 | 6.000 |
| Ezkaba jubilatu-elkartea | 3.450 | 4.228 |
| Antsoain Kultur Koordinakundea (inauteria)  | 3.300 | 2.842 |
| AEK (Korrika) | 1.500 | 1.396 |
| Guztira | 92.050 | 87.865 |

Dirulaguntza horiek guztiak Tokiko Gobernu-batzarrak onetsi ditu, kasuko hitzarmenean araututa daude eta Dirulaguntzen Datu Base Nazionalean argitaratu dira.

Honako lagin hau aztertu dugu, onartutako dirulaguntza izendunen ehuneko 64 hartzen duena:

|  |  |
| --- | --- |
| Onuraduna  | Zenbatekoa, 2022  |
| Gazte Berriak futbol-kluba | 25.000 |
| Gazte Berriak saskibaloi-kluba | 14.263 |
| Cáritas | 10.000 |
| Ezkaba jubilatu-elkartea | 4.228 |
| Antsoain Kultur Koordinakundea (inauteria) | 2.842 |
| Guztira | 56.333 |

Aurreko analisitik ondorioztatzen dugu ezen, oro har, berrikusitako dirulaguntza izendunen onespena, justifikazioa eta ordainketa aplikatzekoa den araudiari jarraikiz egin zela eta haiek behar bezala kontabilizatuta daudela. Halaber, kontu-hartzailetzak berrikusi egin du onuradunak aurkeztu duen gastu-justifikazioa.

Dena den, honako akats hauek aipatu behar ditugu:

* Oro har, diruz lagundutako jarduera finantzatu duen beste diru-sarrera edo dirulaguntzarik ez da zehazten.
* Onuradunak ez du kasu guztietan ziurtagiria aurkeztu, Nafarroako Foru Ogasunarekin eta Gizarte Segurantzaren Diruzaintza Nagusiarekin dituen betebeharrak beteta dauzkala frogatzen duena. Jubilatuen klubak eta inauteria antolatzen duen elkarteak erantzukizunpeko adierazpen bat aurkeztu dute, entitate horiei zergarik ordaintzera behartuta ez daudela dioena.
* Oro har, justifikazio-kontuko gastu-zerrendan ez da jasotzen hartzekodunaren identifikaziorik ez eta ordainketa-egunik ere.
* Inauterietarako elkartearentzako dirulaguntzan, ez da identifikatzen, aurrekontu-partidan, nor den dirulaguntzaren onuraduna.
* Jubilatuen klubarentzako dirulaguntzaren partidako behin betiko kreditua baxuagoa da hitzarmen arauemailean ezarritako zenbatekoa baino; horrenbestez, aitorturiko betebeharra handiagoa da kreditu hori baino, nahiz eta lotura-poltsa ez den gainditzen. Hala ere, 2023an jubilatuen klubak itzuli egin zuen 2022an onetsitako dirulaguntza guztia, 4.228 euro, ezen jardueraren egiazko kostutik gorako gaindikina ematea itzulketa-arrazoia da.

Egin dugun lanaren konklusioak kontuan hartuta, hona gure gomendioak:

* *Dirulaguntzaren onuradunari erantzukizunpeko adierazpen izenpetu bat exijitzea, diruz lagundutako jardueraren finantzaketarako jasotako beste dirulaguntza eta laguntza batzuei buruzkoa.*
* *Dirulaguntzaren onuradunari exijitzea Nafarroako Foru Ogasunarekin eta Gizarte Segurantzaren Diruzaintza Nagusiarekin dituen betebeharrak beteta dituela frogatzen duen dokumentazioa eduki dezan; edo, halako betebeharrik ez badauka, horri buruzko adierazpen bat.*
* *Onuradunaren gastuak justifikatzeko plantilla homogeneoak egitea, araudiak ezartzen dituen betekizunen araberakoak.*
* *Dirulaguntza izendunetan, aurrekontu-kredituen lotura juridikoa partida-mailan ezartzea, hitzarmenean edo onespen-ebazpenean baimendutako zenbatekoa duen aurrekontu-kreditua gaitzea, eta aurrekontu-partidan dirulaguntzaren onuraduna identifikatzea.*

3.4 Next Generation funtsak

Europar Batasunak estatu kideen multzoari baliabideak bideratzea erabaki zuen, Next Generation funtsen bitartez, COVID-19aren pandemiaren eragina samurtzeko eta ekonomiaren suspertzeari bultzada emateko.

2022an, Udalak 21.297 euro gastatu zituen ibilgailu elektrikoetarako karga-puntuetan. Hori finantzatzeko, Next Generation funtsetako 5.180 euro eman zizkioten 2023an.

**Behin-behineko txostenari aurkeztutako alegazioak**

**Antsoainen kasuan munta txikiko kontratuaren mugak gainditzen dituzten gastuei dagokienez:**

* Esanguratsua iruditzen zaigu, eta ondorioz bidezkoa, txostenean jasota uztea (19. orrialdean, "Munta txikiko kontratazioa" izeneko atalaren azken paragrafoaren ondoren), Antsoaingo Udalak bere kontratazio publiko guztia Udalaren bitartez egiten duela. Idakirolak SL sozietate publikoak kudeatzen ditu kirol-jarduerak, baina Udala da kirol-instalazio eta igerilekuetarako hornidura, zerbitzu eta obretarako kontratazio guztiak egiten dituena.
* Bestetik, halaber gustatuko litzaiguke ohartarazita uztea ezen, azken urteotan prezioek izandako gorakadaren ondorioz, gastu asko daudela orain dela gutxi arte ez zutenak gainditzen 81. artikuluko muga, baina orain bai, gainditu egiten dutenak; horrenbestez, gastu horiek guztiak gehitu egin zaizkie jadanik bazeudenei, zeinek aginduzkoa baitzeukaten lizitazioa (hori ere 19. orrialdean txertatu beharra dago, "Munta txikiko kontratazioa" atalaren azken paragrafo gisa).

**Munta txikiko araubidezko kontratazio-muga gainditzen duten argindar-gastuei dagokienez**

Antsoaingo Udaletxerako argindar- eta gas-hornidurarako kontratuak lizitatzeko prozesua, 2021ean egina, teknikoki oso konplexua izan zen, merkatu honen egiturarengatik, zeuden arriskuengatik eta bertako prezioen aldakortasunarengatik. Hain zuzen ere, hain konplexua non energia-aholkularitzan espezializaturiko kanpo-enpresa baten lankidetza eskatuta, hark lagundu egin baitzuen merkatuko prezioen analisian eta horren ondorengo kontratu-lizitazioko prezioaren kalkuluan, plegu teknikoen prestaketan eta jasotako proposamen tekniko desberdinen balorazioan.

Bi kontratu horiek, argindarrarena eta gasarena, 2021eko apirilean esleitu ziren. Are lizitazioa eginda ere, ondoren, lau hilabete geroago besterik ez, gas-kontratuaren enpresa adjudikaziodunak aldebakartasunez hutsaldu zuen kontratua, ezinbesteko arrazoiengatik, alegatuz ezen handizkako merkatu guztietan gas naturalaren prezioak ezohiko gorakada izan zuela. Nafarroako Administrazio Auzitegiak berretsi egin zuen iritzi hori.

Argindar-horniduraren lizitazioari dagokionez, Antsoaingo Udalak aurretiazko azterlan bat egin zuen, dauzkan 30 argindar-hornidurako puntuen lizitaziorakoa. Elektrizitate-potentzia desberdinak dituzten argindar-puntuak dira, eta haien arteko alde horrek eragiten zuen prezio konparatuek gorabehera nabariak izan zitzatela. Horri buruz esan behar da 2021ean Azken Baliabideko Tarifa indarrean zegoela: Gobernuak ezarritako tarifa da, argindar-prezioak onuragarriagoak egiten zituena 10 kW baino gutxiagoko potentzia kontratatua zeukaten hornidura-puntuentzat.

Bada, merkatuko prezioen artean hasierako alderaketa hori egin ondoren, ikusi zen ezen, 30 hornidura-puntuetatik, 14 puntuk 10 kW baino gutxiagoko potentzia zeukatela kontratatuta. Egoera azterturik, elektrizitate-gastua lizitatzearen ondorioak baloratu eta neurtu ziren, eta ondorioztatu zen 14 elektrizitate-puntu horien lizitazioak prezio-gorakada ekarriko zuela, eta Antsoaingo Udalak, hala, ez lituzkeela aprobetxatuko merkatuak azken baliabideko tarifa onuragarriarekin eskaintzen zituen aukerak.

Hortaz, eta argindar-kontsumoari dagokionez, erabaki zen 16 argindar-puntu lizitatzea, eta 14 argindar-puntu ez lizitatzea. Erabaki hori hartu zen aurretiaz merkatuko prezioak aztertuta eta ondorioztatuta ezen Antsoainentzat onuragarrien zen aukera izanen zela argindar-kontratuak ez lizitatzea 10 kW baino gutxiagoko potentzia kontratatua zeukaten puntuetarako.

Horregatik guztiagatik, eskatzen da auditoretza-txostenean honako esaldi hau berariaz txerta dadila: “*argindarrari dagokionez, Antsoaingo Udalak, lizitazio-prozesurako, kanpoko energia-aholkularitza baten zerbitzuak kontratatu zituen; elektrizitate-gastuaren parte handi bat lizitatu zuen, eta lizitatu gabeko gainerako kontratuei zegokienez, prezioen eta kontratazio-baldintzen alderaketa bat egin zuen, hornitze-enpresa desberdinen artekoa*”.

Antsoainen, 2024ko otsailaren 5ean

Antsoaingo Udaleko alkate udalburua, Marta Díez Napal.

Behin-behineko txostenari aurkeztutako alegazioei Kontuen Ganberak emandako erantzuna.

Aurkeztutako alegazioengatik eskerrak ematen dizkiogu Antsoaingo alkateari. Onetsi egiten ditugu alegazio horiek, eta behin betiko txostenean txertatu dira.

Iruñean, 2024ko otsailaren 9an

Nafarroako Kontuen Ganberako lehendakaria: Ignacio Cabeza del Salvador

1. Aurkeztutako alegazioarengatik txertatu da paragrafo hau. [↑](#footnote-ref-1)